钦定古今图书集成/明伦汇编/家范典/第099卷 > 周礼 > 《春官》
## 钦定古今图书集成/明伦汇编/家范典/第099卷 > 周礼 > 《春官》

《大宗伯》以饮食之礼亲宗族兄弟。

〈注〉亲者，使之相亲，人君有食宗族饮酒之礼，所以亲之也。《文王世子》曰：“族食，世降一等。”《大传》曰：“系之以姓而弗别，缀之以食而弗殊，百世而昏姻不通”者，周道然也。〈疏〉释曰：言“使之相亲”者，止与族人行饮食，即是相亲也。云“人君有食，宗族饮酒之礼，所以亲之也”者，谓人君与族人行食礼，并饮酒之礼，故并言之。《文王世子》曰“族食，世降一等”者，郑彼注云：“亲者稠，疏者稀，假令亲兄弟岁四度，从父昆弟岁三度，从祖昆弟岁二度，族昆弟岁一度”，是其一世降一等。云“《大传》曰：‘系之以姓而弗别’”者，子孙虽有氏族不同，皆系之以正姓，若鲁姓姬，子孙氏曰仲孙、叔孙、季孙之属，氏族虽异，同是姓姬，故云“系之以姓而不别”也。云“缀之以食而弗殊”者，谓继别为大宗者，与族人行食礼相连缀，序以昭穆，而不可殊异也。云“百世而昏姻不通”者，以系之以正姓，虽氏族异，昏姻不得通行也。云“周道然也”者，对殷道则不然，以其殷道氏族异，则得昏姻也。引之者，证此经以饮食相亲之事。郑注引《文王世子》，据人君法；引《大传》，据大夫士法，则万民亦有此饮食之礼也。

又

《小宗伯》掌三族之别，以辨亲疏。其正室，皆谓之“门子”，
掌其政令。

〈注〉三族，谓父、子、孙、人属之正名。《丧服小记》曰：“亲亲，以三为五，以五为九。”正室，适子也，将代父当门者也。政令，谓役守之事。〈疏〉释曰：此三族谓父子孙，一本而言，推此而往，其中则兼九族矣。云“辨亲疏”者，据己上至高祖，下至元孙，旁至缌麻，重服者则亲，轻服者则疏也。云“正室皆谓之门子”者，还据九族之内，但是适子正体主，皆是正室，亦谓之门子。释曰：云“三族谓父子孙”者，此据己上亲父，下亲孙，是父子孙，此即亲亲以三是也。云“以三为五”者，谓此父子孙之三，以父亲祖，以子亲孙，则五也。云“以五为九”者，谓以祖亲曾高，以孙亲曾元，即是以五为九也。若然，不言以五为七，乃云“以五为九”者，《齐衰三月章》云“为曾祖，郑注云：‘服之数尽于五，则高祖宜缌麻，曾祖宜小功也’。”据祖期，则曾祖宜大功，高祖宜小功也。高祖、曾祖皆有小功之差，则曾孙元孙为之服同也。重其衰麻，尊尊也。减其日月，恩杀也。以此而言，曾祖高祖服同齐衰三月，则为曾孙元孙服同缌麻三月，以尊卑服同，故经云“以五为九”，不须言以五为七也。云“政令役守之事”者，案《诸子职》云：“掌国子之倅。若有甲兵之事，致于天子，惟所用之。”是其役事。案《宗伯职》云：“掌士庶子。”又有八次、八舍、宿卫之事，是其守之事，故总云政令役守之事也。